2010R0738 — DA — 16.11.2015 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EU) Nr. 738/2010

af 16. august 2010

om gennemførelsesbestemmelser for betalinger til tyske producentorganisationer i humlesektoren







EUROPA-KOMMISSIONEN HAR — under henvisning til traktaten om Den Europæiske Unions funktionsmåde, under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) ( 1 ), særlig artikel 102a, stk. 3, sammenholdt med artikel 4, og ud fra følgende betragtninger: (1) Artikel 102a, stk. 2, i forordning (EF) nr. 1234/2007, som ændret ved Rådets forordning (EF) nr. 72/2009 ( 2 ), indeholder bestemmelser om en årlig betaling til anerkendte tyske producentorganisationer i humlesektoren. Producentorganisationerne skal anvende de modtagne beløb til finansiering af foranstaltninger, der er truffet med henblik på at nå de mål, der er nævnt i artikel 122, litra c), i forordning (EF) nr. 1234/2007. (2) For at sikre korrekt forvaltning af betalingerne bør Tyskland fastsætte regler for ansøgningsproceduren for producentorganisationer, herunder tidsfrister, og sikre, at alle ansøgninger indeholder de oplysninger, der er nødvendige for, at den kompetente tyske myndighed kan kontrollere, at producentorganisationen er berettiget til at modtage betaling. (3) For at sikre at betalingerne foregår på retfærdig vis bør de beløb, som udbetales til producentorganisationerne, beregnes i forhold til medlemmernes støtteberettigede humlearealer. (4) For at sikre, at de finansielle midler anvendes effektivt, skal der være indgået forpligtelser for de støttebetalinger, som det kompetente tyske betalingsorgan udbetaler, inden for at rimeligt tidsrum. (5) For at beskytte EU's finansielle interesser bør ingen betalinger foretages, før det er kontrolleret, om kriterierne for støtteberettigelse er opfyldt. Disse kontrolforanstaltninger bør omfatte administrativ kontrol suppleret med kontrol på stedet. Uretmæssigt udbetalte beløb bør inddrives, og der bør fastsættes sanktioner for at få ansøgerne til at afholde sig fra svigagtig adfærd og alvorlige forsømmelser. (6) Med artikel 63, stk. 1, i Rådets forordning (EF) nr. 73/2009 ( 3 ) om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere integreres de delvist koblede betalinger i humlesektoren i enkeltbetalingsordningen fra og med den 1. januar 2010. For at sikre kontinuiteten i betalingerne bør den første betaling af EU-støtte i henhold til artikel 102a i forordning (EF) nr. 1234/2007 og denne forordning finde sted senest den 30. april 2011. (7) For at lette gennemførelsen af den første betaling bør den tyske kompetente myndighed, i året før udbetalingen, kunne fortsætte med at udpege mulige støttemodtagere og mulige støtteberettigede humlearealer. (8) Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter — ud fra følgende betragtninger: VEDTAGET DENNE FØLGENDE FORORDNING:







Artikel 1

Anvendelsesområde og anvendelse af udtryk

1. Denne forordning fastlægger detaljerede gennemførelsesbestemmelser for artikel 102a i forordning (EF) nr. 1234/2007, hvad angår betaling til producentorganisationer i humlesektoren i Tyskland, som nævnes i den pågældende artikel.

2. De udtryk, som anvendes i denne forordning, anvendes med samme betydning som i forordning (EF) nr. 1234/2007, medmindre andet er fastsat i denne forordning.

Artikel 2

Støtteansøgninger

1. En producentorganisation, der ønsker at få tildelt betaling i henhold til artikel 102a i forordning (EF) nr. 1234/2007, skal hvert år indgive ansøgning til den tyske kompetente myndighed inden en af Tyskland fastsat frist, som ikke må være senere end 30. september.

2. Ved fastsættelsen af den i stk. 1 nævnte dato tager Tyskland hensyn til, hvor langt et tidsrum der er nødvendigt for at sikre korrekt administrativ og finansiel forvaltning af betalingen og opfylde kravet om gennemførelse af effektiv kontrol.

3. Ansøgningerne ledsages af dokumentation, der angiver:

a) producentorganisationens identitet og bevis for dens anerkendelse

b) det samlede støtteberettigede areal, jf. artikel 3

c) oplysninger, der gør det muligt at identificere producentorganisationens medlemmer og deres støtteberettigede arealer

d) gennemførte, afsluttede eller igangværende foranstaltninger og dermed forbundne udgifter, som er afholdt eller indgået forpligtelse for i støtteansøgningens kalenderår, med henblik på at opnå de mål, der er nævnt i artikel 122, litra c), i forordning (EF) nr. 1234/2007.

Artikel 3

Retten til at modtage støtte

1. For de beløb, som udbetales til producentorganisationer i humlesektoren, skal der være indgået forpligtelse med henblik på finansiering af foranstaltninger, der forfølger de mål, der er omhandlet i artikel 122, litra c), i forordning (EF) nr. 1234/2007.

2. Det beløb, der skal udbetales til hver producentorganisation, skal stå i forhold til medlemmernes støtteberettigede humlearealer i overensstemmelse med stk. 3-6.

3. Støtteberettigede er de humlearealer i Tyskland, som på tidspunktet for indgivelsen af den i artikel 2 nævnte ansøgning er fuldt ud beplantet, og som allerede er blevet bearbejdet på normal måde i overensstemmelse med lokale normer.

4. De i stk. 2 nævnte arealer skal være tilplantet med en ensartet tæthed på mindst 1 500 planter pr. ha ved dobbelt opbindning eller mindst 2 000 planter pr. ha ved enkelt opbindning.

5. De i stk. 2 nævnte arealer omfatter kun de områder, som afgrænses af en linje, der løber langs stængernes ydre forankringstråde. Hvis der er humleplanter på denne linje, kan der lægges en ekstra strimmel af en bredde svarende til gennemsnitsbredden af en passage inden for arealet til på hver side af arealet. Offentlig vej kan ikke indgå i den ekstra strimmel. De to bræmmer for enden af humlerækkerne, der er nødvendige for kørsel med landbrugsmaskiner, kan indgå i arealet, forudsat at ingen af bræmmerne er over otte meter lange og kun medregnes én gang og ikke omfatter offentlig vej.

6. De i stk. 2 nævnte arealer omfatter ikke arealer beplantet med unge humleplanter, der hovedsageligt dyrkes som planteskoleprodukter.

Artikel 4

Betaling af støtte

1. Tyskland udbetaler støtten til støttemodtagerne i tidsrummet fra den 16. oktober i det år, hvor ansøgningen er blevet indgivet, til senest den 31. januar i det efterfølgende år for hver ansøgning, der er indgivet i henhold til forordningen og tysk lovgivning, men først når den obligatoriske kontrol i henhold til artikel 5 er gennemført.

2. Beløb udbetalt af den kompetente tyske myndighed, for hvilke ingen producentorganisation har indgået forpligtelse senest tre år efter tidspunktet for udbetalingen, skal betales tilbage til betalingsorganet og trækkes fra de udgifter, der finansieres gennem Den Europæiske Garantifond for Landbruget.

Artikel 5

Kontrol og sanktioner

1. Før en betaling bevilges, foretager den kompetente tyske myndighed administrativ kontrol af alle støtteansøgninger og kontrol på stedet af en betydelig andel af ansøgningerne.

2. Den administrative kontrol af støtteansøgningerne skal være udtømmende og omfatte:

a) krydskontrol af støtteberettigede arealer, der tildeles støtte, med bl.a. data fra det integrerede forvaltnings- og kontrolsystem i henhold til afsnit II, kapitel 4, i forordning (EF) nr. 73/2009

b) bekræftelse af de gennemførte foranstaltningers bidrag til de mål, som er anført i artikel 122, litra c), i forordning (EF) nr. 1234/2007.

3. Kontrol på stedet gennemføres for hver producentorganisation og dækker mindst 5 % af den støtte, der vil blive fordelt. Kontrollen tager navnlig sigte på at påvise rigtigheden af:

a) indholdet af producentorganisationens anerkendelseskriterier

b) støtteberettigelsen for de humlearealer, hvortil der ansøges om støtte

c) et repræsentativt eksempel på gennemførte, afsluttede eller igangværende foranstaltninger og dermed forbundne udgifter, som er afholdt eller indgået forpligtelse for i løbet af støtteansøgningens kalenderår med henblik på at opnå de mål, der er nævnt i artikel 122, litra c), i forordning (EF) nr. 1234/2007.

4. Under forudsætning af, at formålet med kontrollen på stedet ikke bringes i fare, kan der gives et varsel, som begrænses til det absolutte minimum.

5. I alle relevante tilfælde benytter Tyskland det integrerede forvaltnings- og kontrolsystem.

6. Er der foretaget uberettiget udbetaling, finder reglerne i artikel 80 i Kommissionens forordning (EF) nr. 1122/2009 ( 4 ) tilsvarende anvendelse.

7. Hvor der uberettiget er foretaget en betaling som følge af urigtige angivelser, falske dokumenter eller alvorlig forsømmelse, skal ansøgeren udover at tilbagebetale uretmæssigt udbetalte beløb tilbagebetale et beløb svarende til forskellen mellem det oprindeligt udbetalte beløb og det beløb ansøgeren var berettiget til. Disse beløb skal betales til EU's budget.

8. Den kompetente kontrolmyndighed udarbejder en kontrolrapport om hvert kontrolbesøg. I rapporten beskrives kontrollerede elementer og forhold udførligt og med tilstrækkeligt detaljerede oplysninger til, at det er muligt at undersøge den gennemførte kontrol og resultatet heraf.

9. Den tyske kompetente myndighed, som foretager betalingerne, sender hvert år en rapport til Kommissionen om producentorganisationernes anvendelse af de tildelte beløb, herunder en beskrivelse af de foranstaltninger, der er blevet finansieret ved hjælp af betalingerne. Rapporten indeholder nærmere oplysninger om antallet af gennemførte kontrolbesøg og resultaterne i forbindelse hermed og skal fremsendes senest 30. juni hvert år.

▼M1

10. Den meddelelse, der er nævnt i stk. 9, sendes i overensstemmelse med Kommissionens forordning (EF) nr. 792/2009 ( 5 ).

▼B

Artikel 6

Overgangsbestemmelser

1. Ansøgninger om den første betaling i henhold til artikel 102a i forordning (EF) nr. 1234/2007 skal indgives inden en tidsfrist, som fastsættes af Tyskland, dog senest den 15. januar 2011. De tilsvarende betalinger skal ske senest den 30. april 2011. Ansøgninger om den anden betaling i henhold til artikel 102a i nævnte forordning skal indgives inden en tidsfrist, som fastsættes af Tyskland, dog senest den 30. september 2011. De tilsvarende betalinger skal ske senest den 31. januar 2012.

2. Før den første betaling i henhold til stk. 1 skal den kompetente tyske myndighed identificere de i artikel 2, stk. 1, nævnte støtteberettigede producentorganisationer, foreløbigt kontrollere, at de opfylder betingelserne i artikel 3, stk. 1, og foreløbigt fastsætte de beløb og de støtteberettigede arealer, der er omhandlet i artikel 3, stk. 2, i denne forordning i det kalenderår, der går forud for betalingen.

Artikel 7

Ikrafttræden

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 1. januar 2011.

Denne forordning er bindende i alle enkeltheder og gælder umiddelbart i hver medlemsstat.